open-index/open-wikipedia-markdown huggingface dataset:
Belvederis

**Belvederis** on küla Leedus Jurbarkase rajoonis Seredžiuse vallas. Belvederis asub Nemunase kaldal Kriūkai vastas Seredžiusest läänes Panemunė regionaalpargi territooriumil.

Külas on juustuvabrik, kus valmistatav juust *Liliputas* on Euroopa Liidu kaitsealune päritolunimetus. Suurimaks vaatamisväärsuseks on Belvederise mõis.  XIX sajandini kandis küla nime *Padubysys*, seejärel muutus küla nimi seal asunud mõisa nime mõjul Belvederiseks.

## Viited
Ibrahima Traoré

**Ibrahima Traoré** (sündinud 21. aprillil 1988 Villepinte'is) on Guinea jalgpallur, poolkaitsja. Ta mängib alates 2014. aasta aprillist Saksamaa kõrgliiga klubis Mönchengladbachi Borussia.

Debüüdi Guinea rahvuskoondises tegi 11. augustil 2010 mängus Mali vastu. Guinea võitis mängu 2:0 ja Traoré lõi teise värava. 2012. aasta Aafrika Rahvaste karikavõistlustel lõi ta alagrupimängus värava mängus Botswanaga. 2015. aasta Aafrika Rahvaste karikavõistlustel lõi ta alagrupimängus värava mängus Kameruniga.

## Viited
Keemiline stabiilsus

**Keemiline stabiilsus** iseloomustab keemilise süsteemi (näiteks keemilise ühendi, materjali, mineraali) omadust tavatingimustes või teatud fikseeritud tingimustes mitte muunduda.

Mingi aine keemiline stabiilsus ei ole alati üheselt määratletav erinevate tingimuste ja erinevate protsesside jaoks, kuna see sõltub mitmesugustest teguritest. Keemilist stabiilsust iseloomustab ka aine reaktsioonivõime, mis stabiilsel ainel vaadeldavatel tingimustel on olematu või tühine. 
Rääkides keemilisest stabiilsusest, peetakse reeglina silmas,
*et aine (ühend) ei lagune tavalistel tingimustel;
*et aine on stabiilne mingit kindlat tüüpi protsesside või tingimuste suhtes: aluste suhtes, hapete suhtes, (õhu)hapniku suhtes (korrosioonikindlus), temperatuuri suhtes (termiline stabiilsus) jms;
*et keemiline süsteem on püsivas tasakaaluolekus, nii et protsessid kulgevad päri- ja vastassuunas ühesuguse kiirusega.

Termodünaamiliselt tähendab süsteemi stabiilsus energeetiliselt kõige soodsamat olekut, st Gibbsi vabaenergia miinimumi. 
## Mineraalide keemiline stabiilsus
Mõistet "keemiline stabiilsus" kasutatakse geoloogias iseloomustamaks mineraalide võimet säilitada oma keemiline koostis termodünaamika parameetrite (rõhk ja temperatuur) muutumisel. Näiteks subduktsioonivööndites sügavamale vajuvad kivimid soojenevad ja satuvad järjest suureneva rõhu tingimustesse. Suureneva rõhu käes pole paljud mineraalid enam keemiliselt stabiilsed ning hakkavad muutuma teisteks, uutesse tingimustesse sobivateks mineraalideks.

Enamik mineraale ei ole maapinnal termodünaamiliselt stabiilsed ning neid võib vaadelda kui teatud metastabiilseid süsteeme.

## Viited
Karl Pribram

**Karl H. Pribram** (25. veebruar 1919 Viin – 19. jaanuar 2015 Virginia) oli neurobioloog. 

Alates 1927. aastast elas perega USAs. Ta õppis Chicago Ülikoolis ja lõpetas selle 1941. aastal neurokirurgina.

Koos George Armitage Milleri ja Eugene Galanteriga avaldas ta 1960. aastal raamatu "Plans and the Structure of Behavior", millel oli suur mõju kognitiivsele pöördele psühholoogias. Tema teine oluline raamat oli 1971. aastal avaldatud "Languages of the brain; experimental paradoxes and principles in neuropsychology".

## Pere
Tema vanemad (isa tšehh, ema indoneeslanna) olid mõlemad bakterioloogid.

## Välislingid
*Koduleht
Fraktsioneeruv kristalliseerumine

**Fraktsioneeruv kristalliseerumine** on kristalliseerumise mudel, mille puhul tahkete faaside gravitatsioonilisel sadestusel või muudel sarnastel juhtudel lakkab eralduvate tahke ja vedela faaside vastastikmõju toimimast.

Magmade moodustumisel toimub fraktsioneeruv kristalliseerumine sageli kristallisatsioonilise diferentseerumise vormis, mis on üks peamisi viise diferentseerida looduslikke sulamagmasid. Fraktsioonilise kristallisatsiooni käigus tekkinud kristallid isoleeritakse magmast kohe ning mineraali ja magma vahel ei toimu enam ühtegi keemilist reaktsiooni.

Mõiste "fraktsioneeruv kristalliseerumine" võttis kasutusele USA petroloog Norman Levi Bowen. 1922. aastal pakkus ta välja mudeli (Boweni skeem), mis selgitab, kuidas kristallid tekkejärgselt magmast isoleeritakse.

## Viited
Belvederise mõis

**Belvederise mõis** (leedu keeles *Belvederio dvaras*) on endine mõis Leedus Jurbarkase rajoonis Seredžiuse vallas Belvederises.

Kuni XIX sajandini kuulus mõis Tyszkiewiczite suguvõsale. 1820. aastal ostis selle Kleopas Burba. Tema alustas ka 1830. aastatel mõisakompleksi väljaehitamist ja nimetas selle Belvederiseks (it. *belvedere* – 'ilus vaade'). 1863. aastal sai mõisa omanikuks tema poeg Kletas Burba, seejärel Antanas Burba ja Andrius Burba. Pärast 1990. aastat läks mõis Ona Burbaitė-Puzinienė järglaste kätte. Pärast esimest maailmasõda tükeldati mõis taludeks.

Peahoone, Toscana-pärane villa, valmis 1830. aastatel, seda renoveeriti sama sajandi 1860. aastatel. Pärast mõisa likvideerimist oli romantilises stiilis hoones algul põllumajanduskool, hiljem piimandust ja loomakasvatust õpetav kool. Aastail 1961–1969 oli seal põllumajandustehnikum, seejärel aiandus- ja mesinduskool. 2005. aastast on see eraomandis.

Peahoone ümber paikneb 7 hektari suurune park, mida ehivad looklevad alleed. Pargist viib alla Nemunase orgu 372 astmega trepp.

Pargi servas paiknevad kõrvalhooned. Säilinud on kontor, teenijate maja, kaks tootmishoonet, kaks lauta (kolmas laut on varemetes), kabel-mausoleum, mida ühendab aidaga puidust rõdu.

## Välislingid
*Sissekanne Leedu mõisate veebisaidil; fotod (*leedu keeles*)
*Belvederise mõis
*Teave mõisa kohta (*leedu keeles*)
Piibel. Uue maailma tõlge

"**Piibel. Uue maailma tõlge**" (*New World Translation of the Holy Scriptures*) on Jehoova tunnistajate piiblitõlge inglise keelde, mis ilmus 1961. aastal. Kuigi see ei olnud Jehoova tunnistajatel esimene piibliväljaanne, oli see nende esimene Piibli algkeeltest (heebrea, kreeka, aramea) tehtud algupärane tõlge. Piibli tõlkimisel teistesse keeltesse kasutavad Jehoova tunnistajad alusena selle väljaande kõige värskemat ingliskeelset redaktsiooni. 2025. aasta detsembri seisuga oli Uue maailma Piiblit täismahus tõlgitud enam kui 326 keelde.

Eesti keeles ilmus Uue maailma tõlke Uue Testamendi osa 2009. aasta suvel. Kogu pühakiri - Piibel. Uue maailma tõlge (2014) - ilmus eesti keeles 2014. aasta suvel. See põhineb ingliskeelse originaali 2013. aasta revisjonil. Tõlge eristub teistest hiljutistest eestikeelsetest Piiblitest oma kaasaegse ladusa keele poolest, samuti on see pärast Anton Thor Helle tõlget  esimene täistõlge, mitte mõne eelmise tõlke redaktsioon.

Piibli Uue maailma eestikeelsele tõlkele on ette heidetud tõlke ebatäpsust ja Jehoova tunnistajate õpetusest tingitud kallutatust, aga seda on ka väga palju kiidetud ja nimetatud kõige täpsemaks piiblitõlkeks. Tõlkijad põhjendavad erinevusi teistest tõlgetest muu hulgas ajakohasema akadeemilise uurimuse ja usaldusväärsemate allikate kasutamisega.

## Viited

## Välislingid
* Uue maailma tõlge (eesti keeles)
Teaduskultuurilinn

**Teaduskultuurilinnad** (inglise *Cities of Scientific Culture*) on projekti Places kaudu ühendatud Euroopa linnad, mida iseloomustab üle keskmise seotus teaduse populariseerimise ja haridusega.

Tartu liitus võrgustikuga 16. jaanuaril 2015, olles 48. teaduskultuurilinn.

## Teaduskultuurilinnad
Teaduskultuurilinnad seisuga 1. veebruar 2015:
* A Coruña
* Amsterdam
* Ateena
* Belgrad
* Białystok
* Bordeaux
* Bremen
* Bremerhaven
* Brüssel
* Bukarest
* Budapest
* Coimbra
* Dublin
* Essen
* Estremoz
* Firenze
* Genova
* Gentofte
* Glasgow
* Göteborg
* Granada
* Grenoble
* Groningen
* Haifa
* Jeruusalemm
* Kalkara
* Kerkrade
* Harkiv
* Lissabon
* Lugano
* Lulea
* Lyon
* Magdeburg
* Mechelen
* Moskva
* München
* Nancy
* Napoli
* Newcastle upon Tyne
* Nottingham
* Oliveira do Bairro
* Pariis (Malakoff)
* Perugia
* Pilsen
* Polhov Gradec
* Proença-a-Nova
* Reykjavík
* Riia
* Rooma
* Rovaniemi
* Sevilla
* Sofia
* Sonderborg
* Strasbourg
* Tartu
* Tavira
* Teruel
* Torino
* Toulouse
* Trento
* Tromsø
* Utrecht
* Valencia
* Vantaa
* Viin
* Vitry-sur-Seine
* Varssavi
* Waterford
* Wrocław

## Viited

## Välislingid
* Places
Kévin Constant

**Kévin Constant** (sündinud 10. mail 1987 Fréjus'is) on Guinea jalgpallur, poolkaitsja.

Debüüdi Guinea rahvuskoondises tegi ta 14. oktoobril 2007 sõprusmängus Senegali vastu. Esimese värava lõi ta 11. augustil 2010 sõprusmängus Mali vastu. 2015. aasta Aafrika rahvaste karikavõistluste alagrupimängus lõi ta värava samuti mängus Maliga.

Constant on mänginud kolm mängu ja löönud ühe värava ka Prantsusmaa U-17 jalgpallikoondises.
Mame Biram Diouf

**Mame Biram Diouf** (sündinud 16. detsembril 1987 Dakaris) on Senegali jalgpallur, kes mängib ründajana Türgi kõrgliiga klubis Hatayspor.

Debüüdi Senegali jalgpallikoondises tegi 12. augustil 2009 sõprusmängus Kongo DV vastu. Esimese värava lõi ta Senegali meeskonnas 11. augustil 2010 mängus Roheneemesaarte vastu.

2015. aasta Aafrika rahvaste karikavõistlustel lõi ta esimeses alagrupimängus värava mängus Ghana vastu.

## Viited
2015. aasta Euroopa meistrivõistlused laskesuusatamises

** [[2015]]. aasta [[laskesuusatamise Euroopa meistrivõistlused]]** olid **22**. Euroopa meistrivõistlused laskesuusatamises. Need toimusid Eestis Otepääl  28. jaanuarist 3. veebruarini.
Moussa Sow

**Moussa Sow** (sündinud 19. jaanuaril 1986 Mantes-la-Jolies Prantsusmaal) on Senegali jalgpallur, kes mängib ründajana Türgi esiliiga klubis Gazişehir Gaziantep.

## Klubikarjäär
Sow alustas oma klubikarjääri 2004. aastal Prantsusmaa jalgpalliklubis Rennes'i Stade. 5. novembril 2005 tegi ta debüüdi Euroopa liigas, kui alagripimängus mängiti Rapid Bucureștiga. 2007. aastal laenati ta Sedanisse. 2010. aasta suvel tema leping Rennes'iga lõppes ja sama aasta juunis sõlmis ta kolmeaastase lepingu Lille'iga. Sow tegi debüüdi Lille'i meeskonnas mängus oma eelmise klubi Rennes'iga ja lõi seal kohe oma esimese värava. Esimese kübaratriki sai ta kirja 13. novembril 2010, kui mängiti SM Caeniga. Hooajal 2010/2011 lõi ta klubi meeskonnas 25 väravat ja oli sellega liiga suurim väravakütt.. Samal ajal tuli ta klubiga Prantsusmaa meistriks. See oli 57-aastase vaheaja järel Lille'i esimene meistritiitel.

2012. aasta jaanuaris liitus ta Türgi klubiga Fenerbahçe, kellega sõlmis lepingu 4,5 aastaks. Klubidebüüdi tegi ta 5. veebruaril 2012 mängus Beşiktaşiga ja lõi teisel üleaja minutil värava. Hooajal 2011/2012 võitis ta klubi meeskonnas Türgi karika. Hooajal 2012/2013 mängis Sow 22 liigamängus ja lõi neis 13 väravat, lisaks 3 väravat Euroopa liigas. 2012. aastal aitas ta klubil võita teist korda järjest Türgi karika, lüües finaalis Trabzonsporiga võiduvärava.

2015. aastal liitus Sow Araabia Ühendemiraatide klubiga Al-Ahli. Üleminekusumma oli 16 miljonit eurot.

2016. aasta augustis läks ta üheks hooajaks tagasi Fenerbahçesse. Euroopa liiga hooaja 2016–2017 neljandas alagrupimängus 3. novembril lõi ta värava Manchester Unitedile ning viimases alagrupimängus 8. detsembril Hollandi klubile Feyenoord.

## Koondisekarjäär
Debüüdi Senegali jalgpallikoondises tegi 5. septembril 2009 mängus Angolaga. Esimese värava lõi ta koondises täpselt aasta hiljem, 5. septembril 2010 mängus Kongo DV vastu.

2012. aasta Aafrika rahvaste karikavõistlustel lõi ta alagrupimängus värava Ekvatoriaal-Guineale.

2015. aasta Aafrika rahvaste karikavõistlustel lõi ta alagrupimängus värava Ghanale.

2017. aasta Aafrika rahvaste karikavõistluste viimases alagrupimängus 23. jaanuaril lõi ta värava Alžeeriale.

Sow on mänginud viis mängu ka Prantsusmaa U-9 ja kaks mängu Prantsusmaa U21 jalgpallikoondises. 2005. aastal tuli ta U19 meeskonnaga Euroopa meistriks.

## Saavutused
;Lille
*Ligue 1: 2010–11
*Coupe de France: 2010–11
;Fenerbahce
*Süper Lig: 2013–14
*Türkiye Kupası: 2011–12, 2012–13
*Süper Kupa: 2014
;Al-Ahli Dubai F.C.
*UAE Pro-League: 2015–16

## Viited
Smalininkai

**Smalininkai** () (saksa keeles ka *Schmalleningken*) on linn Leedus Jurbarkase rajoonis, Smalininkai valla halduskeskus. Linn asub Nemunase jõe kaldal Väike-Leedu ajaloolises piirkonnas.

Linnas on põhikool, kool erivajadustega lastele, kultuurimaja ja raamatukogu. Linnas on luteri kirik ja 1936. aastal ehitatud katoliku kirik. Vaatamisväärsusteks on veel Leedu suurim tammeallee (koosneb 212 tammest) ja vanim hüdromeetriajaam Leedu territooriumil (tegutseb järjepidevalt alates 1811. aastast, vanas asukohas asub mälestuskivi, praegune kompleks valmis aastail 1924–1926).

2011. aasta rahvaloenduse andmetel oli Smalininkai elanikest leedulasi 97,7% ja teiste rahvaste esindajaid 2,33%.

## Ajalugu

Esimesed kirjalikud andmed asula kohta pärinevad XV sajandist. 1422. aastal hakkas asula alt jooksma Leedu ja Preisimaa vaheline piir. Varasemal ajal asusid asula ümber suured metsad, kohalikud elanikud tegelesid tõrva ajamisega (kohalikus murdes *smala*), sellest ka asula nimi.

1811. aastal rajati Smalininkaisse hüdromeetriajaam. 1902. aastal valmis asulat Tilsitiga ühendav raudtee, mis tegutses 1942. aastani. Kuigi raudtee on demonteeritud, on toonane jaamahoone elumajaks ümber ehitatuna säilinud.

1946. aastal sai Smalininkaist linn. Nõukogude ajal oli see kohaliku sovhoostehnikumi keskus. 2009. aastal püstitati linna alla 250 kW tuulegeneraator. 


Smalininku azuolu aleja 2010.jpg|Smalininkai tammeallee
SmalininkuPrieplauka.jpg|Smalininkai hüdromeetriajaam
 

## Viited

## Välislingid

*Linn portaalis vietoves.Lt
*Linna koduleht
*Vanad pildid Smalininkaist (*saksa keeles*)
Faouzi Ghoulam

**Faouzi Ghoulam** (sündinud 1. veebruaril 1991 Saint-Priest-en-Jarez'is Prantsusmaal) on Alžeeria jalgpallur, kaitsja. Ta mängib alates 2014. aastast Itaalia kõrgliiga klubis SSC Napoli.

Ghoulam alustas karjääri Prantsusmaa jalgpalliklubis Saint-Étienne, kus tegi täiskasvanute seas debüüdi 22. septembril 2010 Prantsusmaa karikavõistluste mängus Nice'iga. Hooajal 2012/2013 võitis ta meeskonnaga Prantsusmaa karika.

2014. aasta jaanuaris sõlmis ta Napoliga lepingu neljaks aastaks.

Debüüdi Alžeeria rahvuskoondises tegi 26. märtsil 2013 2014. aasta maailmameistrivõistluste valikturniiri mängus Beniniga. Ghoulam osales 2014. aasta maailmameistrivõistlustel, kus ta oli algrivistuses veerandfinaali mängus Saksamaaga ja alagrupimängus Belgiaga.

2015. aasta Aafrika rahvaste karikavõistlustel lõi ta esimeses alagrupimängus Lõuna-Aafrika Vabariigiga oma esimese värava rahvuskoondises.

2017. aastal valiti ta Alžeeria aasta jalgpalluriks.

Ghoulam on mänginud ka kaks mängu Prantsusmaa U21 meeskonna eest.

## Saavutused
;Saint-Étienne
*Coupe de la Ligue: 2013
;Napoli
*Coppa Italia: 2013–14, 2019–20
*Supercoppa Italiana: 2014

## Viited
Pilis I

**Pilis I** on küla Leedus Jurbarkase rajoonis Skirsnemunė vallas. Pilis I asub Nemunase kaldal Panemunė regionaalpargi territooriumil.

Külas on põhikool ja raamatukogu. Vaatamisväärsusteks on park reguleeritud paisjärvede kaskaadiga, samuti ka Panemunė loss.

## Ajalugu

XVI sajandil asus seal Panemunė mõis. Aastal 1610 valmis sealne loss. Algselt kandis lossi juurde tekkinud küla *Panemune* nime, vahel nimetati seda ka *Zamkumiks*. XIX sajandi teisel poolel rajati sinna 48 hektari suurune Zamkause mõis, mis kuulus Pusłowskitele.

XX sajandi alguses nimetati küla Leedu suurvürst Vytenise auks **Vytėnaiks**. Aastal 1925 sealne mõis likvideeriti, selle keskus hakkas kuuluma astronoom Antanas Petraitisele.

XX sajandi teisel poolel hakkas leedu keeles külas asuva lossi tõttu (leedu keeles *pilis*) asula kohta juurduma nimi Pilis. Et vältida segiajamist samas vallas asuva vanema Pilise nime kandva külaga, kasutatakse ametlikus kirjapildis endise Vytėnai kohta nime Pilis I, vanema ja väiksema asula kohta aga nime Pilis II.

## Välislingid

*Küla portaalis vietoves.Lt
Lihula monument

**Lihula monument** on aastast 2005 Harju maakonnas Rae vallas Lagedil asuv mälestusmärk  “60 aastat Eesti kaitselahingutest” neile eestlastele, kes võitlesid teises maailmasõjas Saksa sõjaväes Punaarmee vastu.

Ausammas avati 2002. aastal Pärnus, ent võeti valitsuse võimuga üheksa päeva hiljem maha, sest peaminister Siim Kallas oli mõistnud samba hukka. Seejärel püstitati sammas 2004. aastal Lihulas. Ausamba eemaldamine 2. septembril 2004 Lihula kalmistult peaminister Juhan Partsi korraldusel tekitas ühiskonnas suurt poleemikat. Asjaolu, et see toimus öösel ning politsei kasutas ausammast kaitsma tulnud ja korda rikkunud (nt tekitati kehavigastusi kraanajuhile) rahva vastu jõudu, põhjustas paljudes eestlastes pahameelt ning mõjus halvasti nii Partsi kui ka Res Publica populaarsusele. 

Monumendi eemaldamise järel toimetati monument Tallinna Üksik-Päästekompanii territooriumile ja  taaspüstitati hiljem Eesti Vabadusvõitluse Muuseumis Lagedil, kus avati 15. oktoobril 2005.

## Viited

## Välislingid
*Olev Remsu: Monument peaks olema, kuid mitte Lihulas. Eesti Päevaleht, 19. august 2019
Lihula Vabadussõja mälestussammas

**Lihula Vabadussõja mälestussammas** (ka *Lihula vabadussammas*) on Pärnu maakonnas Lääneranna vallas Lihulas asuv Vabadussõjas võidelnute auks püstitatud mälestusmärk.

Sammas avati 4. augustil 1935. Sammas lasti õhku 1948 ja taastati 1988–1993.

## Välislingid
*
Esimene leedi

**Esimene leedi** (inglise keeles *first lady*, prantsuse keeles *première dame*) ehk **esileedi** on mittemonarhist (mees)riigipea abikaasa mitteametlik nimetus, mida kasutatakse peamiselt Ameerika Ühendriikide presidendi abikaasa kohta.

## Ajalugu

Esimest korda on seda väljendit kasutatud 1838. aastal Martha Washingtoni (1731–1802) kohta, kes oli aastatel 1789–1797 olnud esimese Ameerika Ühendriikide presidendi George Washingtoni abikaasa. Teist korda kasutati seda Dolley Madisoni (1768–1849) kohta, kes oli aastatel 1809–1817 olnud neljanda USA presidendi James Madisoni abikaasa; siis kasutas seda USA kaheteistkümnes president Zachary Taylor Dolley Madisoni matusekõnes.

Hiljem hakati esimeseks leediks nimetama USA ametis oleva presidendi abikaasat ka tema eluajal. Seda tõendab näiteks 1863. aastast pärit päevikusissekanne Washingtonis liikunud kuulujuttude kohta, kus päevikupidaja on nimetanud esimeseks leediks Abraham Lincolni abikaasat Mary Todd Lincolni. 1860. aastal kasutas ajakiri Illustrated Monthly seda väljendit erandlikult ka USA presidendi James Buchanani õetütre Harriet Lane'i (1830–1903) kohta – Buchanan polnud abielus.

Sajandivahetuse paiku hakati USA ajakirjanduses esimeseks leediks nimetama ka teiste riikide riigipeade abikaasasid. Näiteks 1896. aastal nimetati esimeseks leediks Carmen Romero Rubiot (1864–1944), kes oli aastatel 1884–1911 Mehhiko presidendi Porfirio Díaze abikaasa, ja 1902. aastal nimetati esimeseks leediks Mary Caroline Greyd, kes oli aastatel 1898–1904 Kanada kindralkuberneri Gilbert Elliot-Murray-Kynynmoundi abikaasa.

## Eesti esimene leedi

Eesti presidendi naissoost abikaasat on vahel küll esimeseks leediks nimetatud (eeskätt mitteformaalsetes tekstides), kuid seda nimetust on peetud Eesti oludes sobimatuks amerikanismiks. 

## Viited
Nadežda Taarna

**Nadežda Taarna** (aastani 1925 **Nadežda Tsõgankova**, aastatel 1925–1939 **Nadežda Trankmann**; 20. mai 1906 Peterburi – 1. juuni 1978 Tallinn) oli Eesti tantsija, koreograaf ja tantsupedagoog.

Ta lõpetas aastal 1922 Tallinna vene gümnaasiumi ja aastal 1925 Jevgenia Litvinova balletistuudio, õppis aastatel 1921–1924 Tallinna Konservatooriumis klaverit.

Ta esines aastatel 1928–1931 soolotantsijana. Aastatel 1931–1934 töötas ta karaktertantsuõpetaja- ja koreograafina Gerd Neggo tantsustuudios. Aastatel 1934–1938 juhtis ta Narvas oma tantsustuudiot, olles aastatel 1934–1936 ühtlasi Narva Teatri tantsujuht.1940.a pöörde järel oli Punaarmee Maja ballettmeister Tallinnas.

Aastatel 1946–1978 töötas ta Tallinna Koreograafilise Kooli õppejõuna.

Nadežda Taarna suri 1. juunil 1978 Tallinnas ja ta maeti 6. juunil 1978 Metsakalmistule.

## Isiklikku
Ta oli abielus sõjaväelase Nikolai Trankmanniga, nende tütar oli näitleja ja teatripedagoog Inna Taarna.

## Tunnustus
* 1962 Eesti NSV teeneline kunstitegelane

## Viited

## Välislingid
*
Riyad Mahrez

**Riyad Karim Mahrez** (araabia keeles رياض كريم محرز; sündinud 21. veebruaril 1991 Sarcelles'is) on Prantsusmaal sündinud Alžeeria jalgpallur, poolkaitsja. Ta mängib alates 2023. aastast Saudi Araabia kõrgliiga klubis Al Ahli.

## Klubikarjäär
Mahrez alustas karjääri Prantsusmaa amatöörliigas. 2010. aastal liitus ta klubiga Le Havre, kuid mängis esialgu selle duubelmeeskonnas. 2011. aastast mängis ta klubi põhimeeskonnaga Prantsusmaa tugevuselt teises liigas.

2014. aasta jaanuaris sõlmis ta Leicester Cityga lepingu kolmeks ja pooleks aastaks. Leicester Citys tegi debüüdi vahetusest 25. jaanuaril 2014 mängus Middlesbrough'ga. Debüüdi Premier League's tegi ta 16. augustil 2014 ja lõi seal esimese värava sama aasta 4. oktoobril.

Hooajal 2015–2016 tuli ta Leicester Cityga Premier League'i võitjaks. Samal hooajal valiti Mahrez Premier League'i parimaks mängijaks nii mängijate kui ka fännide poolt. 2016. aastal valiti ta lisaks Aafrika aasta jalgpalluriks.

2018. aasta juulis sõlmis ta Manchester Cityga viie aasta pikkuse lepingu. Hooajal 2018–19 tuli ta Manchester Cityga Inglismaa meistriks.

Suvel 2023 siirdus ta ligi 30 miljoni euro eest Al Ahlisse.

## Koondisekarjäär
Debüüdi Alžeeria rahvuskoondises tegi 31. mail 2014 sõprusmängus Armeeniaga ja 2. juunil nimetati ta maailmameistrivõistlustele sõitvale meeskonda. Esimese värava rahvuskoondises lõi ta 15. novembril 2014 Aafrika karikavõistluste valikkturniiri mängus Malawiga.

2015. aasta Aafrika rahvaste karikavõistluste viimases alagrupimängus 27. jaanuaril lõi ta värava Senegali vastu

2017. aasta Aafrika rahvaste karikavõistluste esimeses alagrupimängus 15. jaanuaril lõi ta kaks väravat Zimbabwe vastu.

2019. aastal tuli ta Alžeeria koondisega Aafrika meistriks.

## Saavutused
;Leicester City
* Premier League: 2015–16
*Football League Championship: 2013–14
;Manchester City
*Premier League: 2018–19
*FA Cup: 2018–19
*EFL Cup: 2018–19
*FA Community Shield: 2018

## Viited

## Välislingid
Aljoša Mirnõi

**Aljoša Mirnõi** (vene k *Алёша Мирный* 'rahumeelne Aljoša') on (arvatavasti) Vene blogija, kelle tõeline identiteet ei ole teada.

Aprillis 2007 sai ta kurikuulsaks kihutuskõnedega, milles kutsus üles korraldama vägivaldseid terrorirünnakuid kättemaksuks Tallinna pronkssõduri teisaldamise eest. Rünnak oli suunatud mitmesuguste sihtmärkide pihta Eestis; eelkõige kommunikatsiooni- ja elektrivõrkude, lennuväljade ning kütuse- ja veevarude pihta. Eesti Kaitsepolitsei uuris seda Eesti karistusseadustiku paragrahvide alusel, mis käsitlevad kuritegude, vandalismi ja terrorismi õhutamist.

## Välislingid
* Kapo tuvastas riigikukutamisele õhutanud Vene kodaniku. Postimees 4. mai 2007
* Kaisa Tahlfeld. Võimalikku riigipöördele õhutajat hakkab toitma süüdimõistmisel Eesti maksumaksja. Äripäev 10. august 2007
* Agnes Ojala. Eesti andis käsu vahistada venelasest riigipööraja. Äripäev 10. august 2007
Digitaalallkiri Eestis

Digitaalallkiri võimaldab kasutajatel elektrooniliselt teha toiminguid, mida eelnevalt tuli allkirjastada paberil. **Eesti digitaalallkirja** süsteem on aluseks mõnedele riigi populaarsematele e-teenustele, sh ettevõtte registreerimine võrgus, e-pangad, e-hääletamine ja elektrooniline maksude esitamine – sisuliselt mistahes teenused, millel on kehtivuse tõestamiseks vaja allkirja. 

## Ajalugu

Esimene digitaalallkiri anti 2002. aastal. Lõppkasutajate ja süsteemiintegraatorite jaoks lasti välja mitmeid vabavaraprogramme. Kõik tarkvara komponendid töötlesid sama dokumendiformaati, milleks oli Digidoc.

Oktoobris 2014 võttis Riigikogu vastu seaduseelnõu, mis annab inimesele tema kodakondsusest või elukohast olenemata võimaluse taotleda Eesti digitaalset identiteeti (E-residentsus), et anda digitaalseid allkirju ja kasutada Eesti internetiteenuseid. Seadus jõustus 1. detsembril 2014.
2013. aasta oktoobri seisuga oli Eestis antud üle 130 miljoni digitaalse allkirja.

2014. aastal alustas tööd SignWise Portal, aadressil `https://portal.signwise.org/`, mis võimaldab anda digiallkirju Eesti, Šveitsi, Belgia, Soome, Läti, Leedu ja Portugali riigi poolt väljastatud eID omanikele. 

2015. aastal alustas tööd SignWise Services, aadressil `https://signwiseservices.com/`, mis võimaldab digiallkirjastada dokumente digitaalsete identiteetidega järgmistest riikidest: Austria, Eesti, Läti, Belgia, Leedu, Hispaania, Portugal, Island, Soome, Norra, Omaan, Armeenia, Georgia, Luksemburg, Rootsi ja Türgi.

Eesti digitaalallkirja seadus muutus kehtetuks 26. oktoobril 2016 ja selle asemel võeti vastu e-identimise ja e-tehingute usaldusteenuste seadus. 

## Vaata ka
* Digiallkiri

## Viited
Eesti transport

Artiklis **Eesti transport** antakse ülevaade Eesti transpordiga seotust.

## Maanteetransport

Eestis oli 2005. aasta 1. jaanuari seisuga 56 800 km maanteid, millest 16 459 km moodustasid riigi maanteed. Eestis on 1602 km põhimaanteid, mis moodustavad riigimaanteedest ligikaudu 10%. Põhimaanteed on transpordisüsteemi tähtsamad teed. 

Eestis kuuluvad põhimaanteede hulka

*tee nr 1 Tallinna–Narva maantee (E20),
*tee nr 2 Tallinna–Tartu–Võru–Luhamaa maantee (E263),
*tee nr 3 Jõhvi–Tartu–Valga maantee (E264),
*tee nr 4 Tallinna–Pärnu–Ikla maantee (E67),
*tee nr 8 Tallinna–Paldiski maantee,
*tee nr 11 Tallinna ringtee (E265).

Tähis E tähistab Euroopa teed.

Eestis kiirteedeks peetavaid teid ei ole. Liikluse koosseisust moodustavad 80% paki- ja sõiduautod, 11% raske- ja kergeveoautod ja 9% autorongid. 

Eestis hukkub maanteeliikluses keskmiselt 185 inimest aastas.

## Raudteetransport

Raudteeliinide kogupikkus Eestis on 1026 km, millest 968 km moodustavad avalikud raudteed. Eestis tegeleb raudteede opereerimisega AS Eesti Raudtee, mille liinide kogupikkus ulatub 684,9 km-ni, kusjuures elektrifitseeritud teelõike on 132,2 km ning kaherealisi teelõike 107,3 km. 

Rongide sõidukiirused Eestis on küllaltki väikesed, mis on ka üheks põhjuseks, miks Eestis puudub reisirongide ühendus teiste Balti riikidega. Rail Baltica peaks valmima järgneva kümne aasta jooksul ning see võimaldaks sõita kiirrongiga Eestist Euroopasse.

## Mere- ja siseveetransport
Põhiliselt saabuvad Eestisse väliskülastajad läbi sadamate. Kõige suurem osa reisijate transpordist toimub läbi Tallinna Vanasadama. Kui arvestada nii kauba kui ka reisijatevedu, on see Läänemere suurim sadam. 2005. aastal teenindas sadam 7,2 miljonit rahvusvahelist reisijat (kokku 7 192 059 reisijat). 50% Eesti laevadest on vanemad kui 20 aastat.  Siinsetes sadamates asuvad Euroopa ühed efektiivsemad terminalid, kus toimub kaupade ümberlaadimine kiiremini kui teistes Euroopa riikides.http://www.ts.ee/regulaarsed-kaubaveoliinid 

## Lennutransport
Eestis on 12 ametlikku lennuvälja ja 1 kopteriväljak. Lennart Meri Tallinna lennujaama läbis 2005. aastal 1 401 059 reisijat, kaupa transporditi 9099 tonni ja posti veeti 836 tonni. Tallinna lennujaamas on rahvusvaheliste reisijate osakaal 98,2%. Tartu lennujaam on lennutreeningute keskuseks ning teenindab tellimusreise. Seda läbis 2005. aastal 902 reisijat. 2005. aastal tehti Eesti ainsal kopteriväljakul City Hall'sis 7311 lennuoperatsiooni ning teenindati 32 497 reisijat. Tallinna Lennujaam on Euroopa Liidu lennujaamadest Aasiale kõige lähemal.

## Eesti konkurentsieelised
Eesti asub Põhja-Euroopas ühe Euroopa Liidu kõige uuenduslikuma ja arenenuma piirkonna kõrval. Meilt jõuab kaup 24 tunniga 50 miljoni tarbijani ja 48 tunniga 300 miljoni tarbijani.

## Viited
Reisidokument

**Reisidokument** on mingi riigi valitsuse või vastava rahvusvahelise organisatsiooni (inglise *international treaty organization*) välja antud isikut tõendav dokument inimesele või väiksemale inimeste rühmale, et lihtsustada nende ühest riigist teise liikumist. Reisidokumendid on näiteks pass ja ID-kaart.

## Eesti reisidokumendid
Foorum (hoone)

**Foorum** (ka **Foorumi Ärikeskus**) on äri- ja vabaajakeskus Tallinna Kesklinna linnaosas. 

Keskusel on renditavat ala kokku 2500 m² ja seal on 28 kauplust, sh 4 restorani ja kohvikut. Keskusel on seitse korrust ja kauplused asuvad esimestel korrusel. Ülemistel korrustel on kontorid ja korterid.

## Välislingid
*Keskuse koduleht
Narkootiliste ja psühhotroopsete ainete ning nende lähteainete seadus

**Narkootiliste ja psühhotroopsete ainete ning nende lähteainete seadus** (lühend **NPALS**) on 1997 vastu võetud Eesti seadus, mis reguleerib narkootiliste ja psühhotroopsete ainetega seotut. Vastuvõtmise ajal kandis see pealkirja "Narkootiliste ja psühhotroopsete ainete seadus".

## Vaata ka
*Narkootiliste ja psühhotroopsete ainete loend

## Välislingid
*Seadus eRTis
Raiküla vald

**Raiküla vald** (saksa keeles *Rayküll*) oli vald Harjumaal Rapla kihelkonnas. Vallamaja asus Lipa külas.

Vald moodustati 1866. aastal.

Vallas sündis sõjaväelane ja piirivalvur Mart Nuudi.

Vald kuulus Rahvuskogu 14. valimisringkonda.

1939. aasta valdade reformiga läks valla maa-ala tervikuna uue Raikküla valla koosseisu.

## Viited
Padise vald (Harju-Madise kihelkond)

**Padise vald** (ka **Kloostri vald**; saksa keeles *Padis* (*Kloster*)) oli vald Harjumaal Harju-Madise kihelkonnas. Vallamaja asus tänapäeva Padise küla territooriumil.

1866. aasta vallaseadusega muutus Padise kloostri mõisavald mõisast sõltumatuks haldusüksuseks.

1891. aastal liideti Padise vallaga Vasalemma, Leetse-Pallaste, Ämari ja Põllküla vald. 1893. aastal liideti veel endiste Risti ja Hatu mõisa maad, mis eraldati Nõva vallast, ning Laoküla ümbrus.

1935. aastal oli Kloostri vald pindalalt riigi suurim ja rahvaarvult Harjumaal teisel kohal.

1938. aastal nimetati Kloostri vald ümber Padise vallaks.

1939. aasta valdade reformiga läks valla maa-ala uue Padise valla koosseisu, välja arvatud Margareta Saub maatüki, Põllküla asundustalude nr. A-30 ja Vanaasema nr. A-31, põhja pool Tallinna-Keila raudteed asuvate Põllküla asunduse heinamaade, Klooga aedlinna osa, valla lahusosa – Valgeristi mets nr. 61 talu – ja heinamaatükkide nr. 40, A-18 ja A-30 maa-alad.

## Viited

## Välislingid
*
Jeruusalemma algkogudus

**Jeruusalemma algkogudus** on aasta 30 m.a.j kevadel jeesusliikumise mõjul tekkinud esimene rühmitus Juudamaal, mis püsis kuni 132 m.a.j.

Pärast Jeesuse surma hakkasid tema sõbrad kogunema Maarja Magdaleena maja teisel korrusel (nn "ülemine tuba"), Jeruusalemma idaosas. Jeruusalemma koguduse tuumiku moodustasid Jeesuse valitud (üli)õpilased ja Jeesuse sugulased.

Jeruusalemma kogudus kujunes kiiresti. Aeglane kujunemine oleks Jeruusalemmas (kui juutluse keskmes) kiiresti summutatud, sest kujunevat kristlust peeti ohtlikuks ülemprestritele ja saduseride erakonna esindajatele. Seda näitavad Stefanose surm ja Pauluse (Sauluse) innukus koguduse tagakiusamisel. Koguduse rajamine pidi toimuma küllalt kiiresti. Kui arvestada Jeesuse surma ajaks kevadpühad aastal 30 ja Pauluse pöördumise tõenäoliseks ajaks aastad 32–34, siis Jeruusalemma koguduse hellenistliku erakonna vaenamine ja linnast minema ajamine võis toimuda enne Pauluse pöördumist. Seega kogudus pidi üsna kiiresti saavutama sellise mõjukuse, et vaenamisele vastu pidada.

Uku Masing arvab, et lisaks Jeruusalemma kogudusele oli algusest peale oluline ka Galilea kogudus. Nende koguduste vahel valitses võistlus esikoha pärast. Masing arvab, et Galilea koguduse tähtsus on maha vaikitud (kuid peegeldub veel mõningates evangeeliumide pärimuskihistustes). Vaikimise põhjus võis olla Jeruusalemma algkoguduse juhtide soov olla ainus algkogudus. Apostlite tegudes kajastatakse peamiselt Pauluse tegevust, Jeruusalemma kogudust aga ainult seoses Paulusega. Galilea kogudusi ei mainitagi. (Vaikitakse ka Jeruusalemma koguduse esimesest juhist, sest paavstide loend algab Siimon Peetrusest (Galilealane), mitte Jaakobusest.)

Kuna juudakristlased (natsareenid) ei osalenud 66. aasta ülestõusus, siis pidid nad Simon bar Kochba ülestõusu eest põgenema 132. aastal Süüriasse, Jordani jõe idakaldal asuvasse Pellasse. Pärast ülestõusu kaotust ei tohtinud juudid Jeruusalemma naasta.

## Viited
Taizhou (Zhejiang)

**Taizhou** on ringkonna õigustega linn Hiina idaosas Zhejiangi provintsis. Asub umbes 300 km Shanghaist lõuna pool.

Taizhou rannajoon on 651 km ja linna haldusalas on mitmeid saari. Suuremad jõed on Ling Jiang ja Yongning Jiang.

Taizhou keskus asub Jiaojiangi linnarajoonis. 

2010. aastal oli Taizhou ringkonna õigustega linna elanike arv 5,969 miljonit (2001. aastal 5,154 miljonit). Neist suurem osa räägib hiina keelte hulka kuuluvat uu keelt. Lõunaosas räägitakse vähesel määral ka lõunamini keelt ja uu keele Wenzhou murret.

Taizhou on üks Hiina majanduse erasektori sünnikohti. Seal tegutseb Hiina autotootja Geely. Taizhou on ka Hiina suurim mandariinide tootja.

2009. aastal avati kiirraudtee Ningbo–Taizhou–Wenzhou.

## Haldusjaotus

Taizhou jaguneb 9 maakonna tasemel haldusüksuseks (3 linnarajooni, 2 maakonna õigustega linna ja 4 maakonda):
    
# Jiaojiangi linnarajoon (椒江区)
# Huangyani linnarajoon (黄岩区)
# Luqiao linnarajoon (路桥区)
# Linhai (临海市)
# Wenling (温岭市)
# Sanmeni maakond (三门县 )
# Tiantai maakond (天台县)
# Xianju maakond (仙居县)
# Yuhuani maakond (玉环县)

Lisaks kolmele linnarajoonile on valdavalt linnalise asustusega ka Wenlingi linn. Neis elas 2010. aastal kokku 3,269 miljonit inimest 2374 km²-l.

## Välislingid
*Taizhou koduleht
Raudmees (film, 1981)

**"Raudmees"** on 1981. aastal valminud Poola mängufilm. Film on mõnes mõttes järg 1977. aastal valminud filmile "Marmormees".

## Süžee
Filmi tegevus toimub 1980. aasta augusti lõpus ja septembri algul. Kommunistlikud võimuesindajad saadavad nõrga iseloomuga ja alkoholisõltlasest raadioajakirjaniku Winkeli Gdańskisse, et ta koguks kompromiteerivat materjali töölisaktivisti Maciek Tomczyki kohta. Winkel intervjueerib Tomczyki tuttavaid ja tema vanglas viibivat naist Agnieszkat. Filmis tehakse ka tagasivaateid minevikku, kujutatakse 1968. aasta märtsi üliõpilasdemonstratsioone ja 1970. aasta detsembri töölisrahutusi Gdańskis. Vähehaaval lööb ka Winkeli truudus režiimile vankuma ja ta ei saa kompromiteerivat saadet tehtud. Film lõpeb Solidaarsuse ja Poola valitsuse vahel sõlmitud lepinguga, millega võimud tunnistasid sõltumatuid ametiühinguid.

## Osatäitjad
*Jerzy Radziwiłowicz – Maciek Tomczyk, Mateusz Birkut
*Marian Opania – Winkel
*Krystyna Janda – Agnieszka, Maciek Tomczyki naine
*Irena Byrska – Hulewiczi ema
*Wiesława Kosmalska – Wiesława Hulewicz
*Bogusław Linda – Dzidek
*Franciszek Trzeciak – Badecki
*Janusz Gajos – Raadiokomitee asepresident
*Andrzej Seweryn – kapten Wirski
*Marek Kondrat – Grzenda
*Jerzy Trela – Antoniak
*Krzysztof Janczar – Kryska
*Krystyna Zachwatowicz – Hanka Tomczyk
*Bogusław Sobczuk – teletoimetaja
*Lech Wałęsa – Lech Wałęsa
Ressiiver

**Ressiiver** (ingl k *receiver*: vastuvõtja) on tehnikas kiirguse, elektromagnetlainete või energiakandja vastuvõtja. 

Termin on kasutusel energiatehnikas, raadiotehnikas ja helitehnikas.

Energiatehnikas on ressiiiver gaasi- või aurutorustiku vahepaak, mis vähendab pulseeriva voolu põhjustatud rõhukõikumist.

Raadiotehnikas on ressiiver raadiolainetega edastatava signaali vastuvõtja, laiemas tähenduses elektromagnetvõnkumiste, sealhulgas optilise kiirguse vastuvõtja.

Helitehnikas on kasutusel termin "AV-ressiiver" (audio-videoressiiver), mis on raadiovastuvõtjat sisaldav mitme helisageduskanaliga helivõimendi (tänapäeval kasutusel peamiselt kodukinoseadmestikus). 

## Viited
Peep Kalv

**Peep Kalv** (25. november 1934 Tallinn – 1. jaanuar 2002 Tallinn) oli eesti astronoom.

## Elulugu
Ta sündis inseneri peres.

Lõpetas 1955. aastal Tallinna 20. Keskkooli, 1960. aastal Tallinna Pedagoogilise Instituudi füüsika-matemaatikaosakonna ning 1964. aastal Füüsika ja Astronoomia Instituudis (FAI) aspirantuuri.

Töökohad:
* 1960–1992 AAI Tallinna Tähetornis insener, nooremteadur, vanemteadur
* 1964–1992 Tallinna Tähetorni juhataja
* 1993–1994 TTÜ teoreetilise astrofüüsika sektori vanemteadur
* 1995– TTÜ füüsika instituudi vanemteadur
## Teadustöö
Füüsika-matemaatikakandidaadi väitekirja astrofüüsikas "Valitud pikaperioodiliste varjutuslike kaksiktähtede uurimine fotoelektriliste vaatluste teel", juhendaja Izold Pustõlnik, kaitses Kalv 1980. aastal Astrofüüsika ja Atmosfäärifüüsika Instituudis Tõraveres.

Ta tegeles muutlike tähtede ja varjutusmuutlike kaksiktähtede fotograafilise ja fotoelektrilise astrofotomeetriaga, on uurinud üksteist tugevasti mõjutavate komponentidega lähiskaksiktähtedes toimuvaid protsesse.

Õpetas TPÜ-s ja TTÜ-s astrofüüsika üldkursust.

Ta oli Rahvusvahelise Amatöör- ja Professionaalse Fotoelektrilise Fotomeetria Ühingu Eesti osakonna koordinaator.

Avaldanud üle 30 teaduspublikatsiooni ja umbes 300 aimekirjutist.

## Publikatsioone
* P Kalv, Photoelectric investigation of RX Cassiopeiae. W. Struve Tartu Astrophysical Observatory (1979)
* Kalv, Peep; Veismann, Uno, Photoelectric Photometry in Estonia. Advances in Photoelectric Photometry, 1984.
* Peep Kalv, Väino Milt, Leo Talve, Vello Sarv. Vööndiaeg ja energeetika. Edasi 1988 nr. 66, 20.03.1988.
* Roche, P.; Larionov, V.; Tarasov, A. E.; Fabregat, J.; Clark, J. S.; Coe, M. J.; Kalv, P.; Larionova, L.; Negueruela, I.; Norton, A. J.; Reig, P. Observations of the recent disc loss in X Persei: photometry and polarimetry. Astronomy and Astrophysics, v.322, p.139–146, 1997.
* Rein Veskimäe, Peep Kalv (koostajad, toimetajad). Universum. OÜ Reves Grupp, Tallinn 1997.

## Viited

## Välislingid
*"Raadiohommik: Peep Kalv"
I üle-euroopaline transpordikoridor

**I üle-euroopaline transpordikoridor** on üks kümnest üle-euroopalisest transpordikoridorist. See hõlmab marsruuti Helsingi–Tallinn–Riia–Kaunas ja Klaipėda–Varssavi ja Gdańsk. Koridoril on kaks haru: A ja B.
A-haru nimetatakse Via Hanseaticaks.
Rebasmäe allikas

**Rebasmäe allikas** ehk **Ilumetsa allikas** on allikas Võrumaal Võru vallas.

Rebasmäe allikas asub Rebasmäe oja kaldaveerul. Allikas on umbes meetri sügavune ja moodustab tiigi pindalaga 4x8 meetrit. Allika suvine vooluhulk on 30 l/s. Allikavesi on suure rauasisaldusega, mis annab veele punakaspruuni värvuse ja spetsiifilise maitse, kuid vesi on puhas ja joogikõlbulik.

Rebasmäe allikas on kaitstava looduse üksikobjektina looduskaitse all. Allikas võeti kaitse alla 1981. aastal kui "*maastikuline üksikelement – Ilumetsa allikas koos ümbritseva ürgmetsaga*". Keskkonnaministri määrusega on Rebasmäe allika piiranguvööndi ulatus 50 meetrit.

Allika läheduses asub RMK Rebasmäe matkaonn.

Matkaonnist algab trepp ja allika juurde viiv laudtee.

## Viited

## Välislingid

*MTÜ Ilumetsa Rongipeatuse Sõbrad. Rebasmäe allikas
Slobodan River

**Slobodan River** oli Eesti pop-rock ansambel. Ansambli moodustasid Ithaka Maria, Tomi Rahula ja Stig Rästa. Ansambel tegutses viis aastat ja lagunes 2006. aastal.

## Viited
Panemunė loss

**Panemunė loss** (*Panemunės pilis*) on loss Leedus Jurbarkase rajoonis Skirsnemunė vallas Pilis I külas.

## Ajalugu

Algselt asus lossi kohal Saksa ordu kindlus, mis valmis 1343. aastal. Pärast Tannenbergi lahingut oli ordu sunnitud kindlusest loobuma.

1597. aastal ostis ungari aadlik Janusz Eperjesz piirkonna selle varasemalt omanikult Stanislovas Stankevičius-Bielevičiuselt. Tema asus 1604. aastal vana kindluse asemele uut lossi ehitama, mis sai talle kuuluva Panemunė mõisa keskuseks. Kindlustatud loss valmis 1610. Arvatakse, et renessansiajastule omase kindlustatud elamu projekteeris hollandlasest arhitekt Peter Nonhardt.

1753. aastal ostis lossi Leon Igelström ja 1759. aastal sai selle omanikuks Antanas Gelgaudas. Tema võttis käsile ka vahepeal tühjaks jäänud lossi renoveerimise, rajades sellest oma residentsi. Hoone sai klassitsistliku ilme, ühtlasi rajas ta selle juurde pargi.

Pargis paiknes kasvuhoone, seda liigendas viiest eri tasandil tiigist kaskaad. Pargis asusid kabehirvede tarandikud. Hoone akendest avanesid kaunid vaated pargile ja Nemunase jõele.

1831. aastal juhatas Antanas Gelgaudas leedulaste ülestõusu. Pärast seda, kui ülestõus oli maha surutud, jäi loss tühjalt seisma, Antanas Gelgaudas kuulutati aga riiklikuks kurjategijaks, kelle varad võõrandati. 

1867. aastal läksid ümbruskonna maad Pusłowskitele, kes aga osalt varemeis lossi asemele uue mõisakompleksi rajasid. Paar ruumi korrastasid nad ka Panemunė lossis, kuid üldiselt jäi see kasutuskõlbmatuks. 1903. aastal külastas lossi Nikolai Roerich.

1925. aastal sai lossi omanikuks Leedu riik, see müüdi oksjonil Antanas Petraitisele, kes aga peagi suri. Seejärel asus lossi juures klooster, mis suleti Teise maailmasõja ajal. 1927. aastal loss põles ja 1934. aastaks oli see varemetes. 1935. aastal omandas lossi haridusministeerium, kes asus lossi korrastama. Sestpeale on loss kuulunudki kultuuriasutustele.

XX sajandil tehti lossis mitmel korral restaureerimis- ja konserveerimistöid. Põhjalikumalt hakati lossi taastama 2009. aastal. Tänapäeval kuulub loss Vilniuse Kunstiakadeemiale.


Vitenai002.JPG|Panemunė lossi park
Panemune_Castle_current.jpg|Lossihoov
Panemunes_pilis.jpg|Vaade lossitornist


## Välislingid

*Loss (*leedu keeles*)
*Lossi koduleht (*leedu, inglise ja vene keeles*)
*Video lossist
Purskav allikas

**Purskav allikas** on inimtekkeline arteesia kaevu tüüpi allikas Järvamaal, Järva vallas, Jõekülas.

Purskav allikas tekkis 1980. aastatel kui Oostriku jõe ümbruse kaardistamisel sattusid geoloogid puurimise käigus veesoonele. Esialgu purskas vesi peaaegu meetri kõrgusele, nüüdseks on vee surve langenud, kuid kõrgvee ajal purskab allikas 0,7 meetri kõrgusele.

Allikas asub Endla looduskaitsealal. Allika juures on RMK lõkkekoht. Tõusuallikale on paigaldatud raudtoru sepistatud mao kujuga, mille valmistas sepp Vladimir Lehter.

## Viited
Liina Tšernov

**Liina Tšernov** (sündinud 28. detsembril 1987 Sakus) on Eesti kergejõustiklane (keskmaajooksja).

## Haridus
Ta on lõpetanud Saku Gümnaasiumis põhikooli ja seejärel Audentese Spordigümnaasiumi. Pärast seda õppis Tartu Ülikooli kehakultuuriteaduskonnas.

## Suurvõistlused
Ta osales 2014. aasta Euroopa meistrivõistlustel Zürichis, saavutas 800 meetri jooksus 25. ja 1500 meetri jooksus 23. koha. 2016. aasta EM-il sai 1500 meetri jooksus 20. koha.

## Sportlikud saavutused
Liina Tšernov on tulnud koos sisevõistlustega Eesti meistriks 800 meetri jooksus 10 korda ja 1500 meetri jooksus 13 korda.

### Hooaja parimad tulemused

## Isiklikud rekordid
*Isiklikud rekordid välitingimustes.*

## Isiklikku
Tema isa Aleksander Tšernov ja ema Piia Tšernov olid samuti arvestataval tasemel keskmaajooksjad.

## Viited

## Välislingid
*
* 
* Profiil all-athletics.com
KV.EE

**KV.EE** on kinnisvaraportaal.

Portaal haldab ettevõte AllePal OÜ, mis omakorda kuulub Baltic Classifieds Group'i.

Veebiportaali asutas 1999 aastal Ingmar Pappel, kes mitme kinnisvarafirma kuulutuste andmebaasid internetti üles pani. Algselt oli portaali nimi kinnisvara.web.ee. 1999. aasta detsembris registreeriti domeeninimi kv.ee.

2005. aastal avati Kv.ee sõsarportaal Leedus, mis sai nimeks Edomus.lt.  

2008. aastal müüdi osaliselt ja paar aastat hiljem 100% osalusest üle maailma tegutsevale Lõuna-Aafrika Vabariigi ettevõttele Naspers.

2012. aastal tehti Eesti esimene kinnisvara mobiilirakendus KV Üürikad.

2015. aasta lõpus ostis Eesti Meedia sel ajal kinnisvaraportaali KV.EE-d hallanud ettevõtte Allegro Baltics, mille nimi muudeti AllePal OÜ-ks.

2016. aasta kevadel kuulutasid 11 suuremat kinnisvarafirmat, et nad tulevad oma kuulutustega ära KV.EE'st, et mõjutada KV.EE hinnastamise põhimõtteid. Sisuliselt kuulutati välja boikott. Konkurentsiamet algatas juurdluse ja firmasid süüdistati kartellikokkuleppes. Juurdlus lõppes oportuniteedi kokkuleppega. Ehk tunnistati süüd, aga avaliku huvi puudumisel kedagi süüdi ei mõistetud. Kinnisvarafirmad lisasid kuulutused tagasi 1-3 kuud peale boikoti algust.

2019. aastal ostis KV.EE haldava AllePal OÜ Suurbritannias asuv investeerimisfond APAX.  

## Viited
MTV Euroopa muusikaauhinnad

**MTV Euroopa muusikaauhinnad** on aastast 1994 MTV Networks Europe poolt korraldatav üritus, kus premeeritakse muusikuid jt artiste. Esimene muusikaauhindade üritus toimus 1994. aastal. 

2006–2009 anti ürituse raames välja ka auhindu kategoorias "Parim Balti artist" ("Best Baltic Act").

## Välislingid
*Ürituse koduleht
Tauno Toompuu

**Tauno Toompuu** (sündinud 2. jaanuaril 1979 Laekveres) on eesti vaimulik. 

Ta lõpetas aastal 1997 Rakvere Reaalgümnaasiumi. Aastatel 1998–2007 õppis ta Tartu Teoloogia Akadeemias usuteadust. Ta ordineeriti 25. juulil 2003 diakoniks ja 5. juunil 2007 õpetajaks.

Ta oli aastatel 2003–2007 Simuna koguduse diakon ja on aastast 2007 Rakvere koguduse õpetaja. 

Aastatel 2009–2015 oli ta Viru abipraost ja 2015–2024 EELK Konsistooriumi assessor. Lisaks on ta aastast 2010 EELK liturgiakomisjoni liige. Aastal 2015 valiti ta EELK Viru praostkonna praostiks.

## Tunnustus
*2013 Kodanikupäeva aumärk 
*2013 Aasta vaimulik 
*2017 EELK Teeneteristi III järk.

## Viited
Toomakristlus

**Toomakristlased** olid 30. aastatel pKr messialastest moodustunud rühmitus Galileas Palestiinas. Nimetus tuleneb apostel Toomase nimest. Toomakristlastelt on pärit vanim teada olev Uue Testamendi väline tekst Tooma evangeelium. 

## Toomakristlus Indias

Kui portugallased rohkem kui viissada aastat tagasi piprajahil Indiasse jõudsid, leidsid nad eest tavapäraselt tegutseva kristlaste koguduse.

India toomakristlaste pärimuse kohaselt on nende koguduse Indias rajanud apostel Toomas. See lugu Toomast on tuntud ka läänepoolsete kristlaste seas kirjas pealkirjaga "Tooma teod". Arvatavasti on tekst koostatud 3. sajandi esimesel poolel pKr süüria keeles, kindlasti sisaldab see teos aga ka vanemat pärimust. Pikka aega peeti "Tooma tegudes" kirjapandud lugu väljamõeldiseks. 19. sajandil leiti münte, millel oli India kuninga Gondopharese nimi. Too kuningas oli tõepoolest elanud ajal, mil Toomas oleks pidanud Indias tegutsema. 1. sajandil pKr olid Lähis-Ida ja India vahel üsna tihedad kaubanduslikud sidemed. Need kaudsed ajaloolised tõendid võimaldavad "Tooma tegude" lugu tõepäraseks pidada.

Kirikuloolane Eusebios kirjutab, et Aleksandria katehheetide kooli üks juhte Pantainos külastas 2. sajandi lõpupoole pKr misjonärina Indiat.

India toomakristlaste ühe osa moodustasid väljarändajad Lähis-Idast, eelkõige süürlased ja nende järeltulijad. Teine osa olid põgenikud ristiusuvaenulikust Sassaniidide Iraanist. Indiasse jäi elama ka osa kaupmehi. Teatud osa koguduseliikmeid oli (ja on tänaseni) juudi päritoluga. Indias teatakse lugu, kuidas nestoriaanlik kaupmees Kani (või Kana) Thomas tuli koos vähemalt neljasaja inimesega, nende seas ka vaimulikke ja isegi üks piiskop, Iraani (Pärsia) tagakiusamiste eest Malabari rannikule maapakku. Pärimuse kohaselt juhtus see aastal 345 pKr. Enne teda olid seal juba kristlased, kes uustulnukad sõbralikult vastu võtsid.
Aastatel 410–420 pKr allutati otseselt Indiasse suunduvale kaubateele jäänud India kristlikud kogudused Iraani nestoriaanlikule kirikule. 7. sajandi keskel pKr muutus India kirik omaette metropoliitkonnaks, mis allus otse nestoriaanide patriarhile. Toomakristlased kasutasid kirikliku keelena süüria keelt. Süüria keel on tänaseni liturgiliseks keeleks mitmes India toomakristlaste kirikus.

Toomakristlased ehk *nasranid* elavad Indias tänaseni.

## Vaata ka
* Toomakirjandus

## Viited
Frederick Fleet

**Frederick Fleet** (15. oktoober 1887 Liverpool – 10. jaanuar 1965 Southampton) oli Briti päritolu madrus ning üks 706 inimestest, kes pääses Titanicu huku ööl (15. aprillil 1912) laevalt eluga (kuulus päästepaadi meeskonda). 

Mastikorvis vahis olles märkas ta 14. aprillil 1912 kell 23.40 jäämäge, lõi kolm korda kella ning andis telefoni teel kaptenisilda teada: "Jäämägi, otse ees!"

Fleet poos end 10. jaanuaril 1965 oma koduaias depressiooni tõttu üles.
Karl-Erik Palmér

**Karl-Erik Palmér** (17. aprill 1929 Malmö – 2. veebruar 2015 Malmö) oli rootsi jalgpallur (poolkaitsja).

Ta alustas klubikarjääri Rootsi klubis Malmö FF. Aastatel 1951–1958 mängis ta Itaalia klubis Legnano ning seejärel lühikest aega veel Torino Juventuses.

Palmér kuulus 1950. aasta jalgpalli maailmameistrivõistlustel pronksmedali võitnud Rootsi jalgpallikoondisse. Ta lõi nendel maailmameistrivõistlustel viies mängus kolm väravat.

Karl-Erik Palmér mängis rahvuskoondises 14 korda ja lõi 10 väravat.